MEDDELELSE FRA KOMMISSIONEN - Supplerende bidrag fra Kommissionen til regeringskonferencen om reformen af institutionerne - Statut for europæiske politiske partier

Siden Maastricht-traktaten anerkender traktaterne udtrykkeligt de europæiske politiske partiers rolle. I EF-traktatens artikel 191 hedder det: "Politiske partier på europæisk plan er vigtige som en integrationsfaktor inden for Unionen. De bidrager til en europæisk bevidstgørelse og til at udtrykke unionsborgernes politiske vilje".

I mangel af operationelle bestemmelser er artikel 191 dog kun deklaratorisk. Under debatten i Europa-Parlamentet den 14. juni 2000 gav Kommissionen udtryk for, at det ville være hensigtsmæssigt at supplere og præcisere denne artikel, således at der var et klart og gennemsigtigt retsgrundlag for de politiske partiers organisering på europæisk plan. Den bebudede, at den ville fremlægge et forslag med henblik herpå.

En sådan præcisering ligger i forlængelse af Kommissionens forslag af 26. januar 2000 med henblik på regeringskonferencen. Kommissionen foreslog dengang, at en del af medlemmerne af Parlamentet fremover kunne vælges på europæiske lister. En naturlig følge af denne idé er, at statutten for de europæiske politiske partier anerkendes, hvilket vil bidrage til vælgernes bevidstgørelse om EU-dimensionen i den politiske debat.

Man kan forestille sig en af to mulige procedurer for at opnå dette:

- en procedure inspireret af proceduren i EF-traktatens artikel 190, stk. 5, om fastsættelse af medlemmernes statut (vedtagelse af Parlamentet efter høring af Kommissionen og med godkendelse af Rådet, der afgiver udtalelse med kvalificeret flertal)

- en fælles beslutningsprocedure (vedtagelse af Parlamentet og Rådet på forslag fra Kommissionen).

Europa-Parlamentet gav i sin beslutning af 13. april 2000 [1] udtryk for, at det foretrak mulighed nr. 2. Kommissionen finder ligeledes, at det er at foretrække at benytte den nu veletablerede fælles beslutningsprocedure, som giver hver enkelt institution mulighed for at yde sit bidrag og har bevist, at den er velegnet til at frembringe afbalancerede resultater. Dette er baggrunden for, at Kommissionen fremlægger nedenstående udkast til ny artikel 191.

[1] "Regeringskonferencen: tilpasning af institutionerne med henblik på udvidelsen": ref.: PE-232758. A5-0086/2000.

Det vil være ønskeligt, at den nye artikel 191 også fastsætter en rimelig frist til at vedtage statutten for de politiske partier. Europa-Parlamentet foreslog i ovennævnte beslutning en frist på tolv måneder.

Sammenfattende foreslår Kommissionen over for regeringskonferencen, at der til den nugældende artikel 191 føjes et retsgrundlag, der giver mulighed for inden for en frist, som der skal opnås enighed om, at vedtage en statut for de politiske partier, navnlig betingelserne for anerkendelse af dem og finansieringsregler.

Aktuel formulering i EF-traktaten

ARTIKEL 191

Politiske partier på europæisk plan er vigtige som en integrationsfaktor inden for Unionen. De bidrager til en europæisk bevidstgørelse og til at udtrykke unionsborgernes politiske vilje.

// Foreslået formulering

NY ARTIKEL 191

Politiske partier på europæisk plan er vigtige som en integrationsfaktor inden for Unionen. De bidrager til en europæisk bevidstgørelse og til at udtrykke unionsborgernes politiske vilje.

Inden den [dato, som der skal opnås enighed om] fastsætter Rådet efter fremgangsmåden i artikel 251 en statut for europæiske politiske partier, navnlig betingelserne for anerkendelse af og reglerne for finansiering af dem.